หุ้นโรงบาล เจออุบัติเหตุกำไร
ปรากฏการณ์ราคาหุ้นกลุ่มโรงพยาบาลที่เน้นคนไข้ประกันสังคมดิ่งพสุธา เมื่อวันจันทร์ที่ 6 ม.ค.ที่ผ่านมา  โดยบริษัท บางกอก เชน ฮอสปิทอล จำกัด (มหาชน) หรือ BCH ราคาปรับลดลง 8.48% บริษัท โรงพยาบาลจุฬารัตน์ จำกัด (มหาชน) หรือ CHG ราคาปรับลดลง 5.51% บริษัท เอกชัยการแพทย์ จำกัด (มหาชน) หรือ EKH ราคาปรับลดลง 3.68%
7 ม.ค. 2563

สำนักข่าวรัชดา
ปรากฏการณ์ราคาหุ้นกลุ่มโรงพยาบาลที่เน้นคนไข้ประกันสังคมดิ่งพสุธา เมื่อวันจันทร์ที่ 6 ม.ค.ที่ผ่านมา  โดยบริษัท บางกอก เชน ฮอสปิทอล จำกัด (มหาชน) หรือ BCH ราคาปรับลดลง 8.48% บริษัท โรงพยาบาลจุฬารัตน์ จำกัด (มหาชน) หรือ CHG ราคาปรับลดลง 5.51% บริษัท เอกชัยการแพทย์ จำกัด (มหาชน) หรือ EKH ราคาปรับลดลง 3.68%
ส่วนบริษัท โรงพยาบาลราชธานี จำกัด (มหาชน) หรือ RJH ราคาปรับลดลง 2.40% และ บริษัท โรงพยาบาล ลาดพร้าว จำกัด (มหาชน) หรือ LPH ราคาปรับลดลง 1.23%
ถูกตั้งคำถามว่า เกิดอะไรกับหุ้นกลุ่มนี้..?
หลายคนอาจโยนบาปไปที่ภาวะตลาดหุ้นที่ร่วงแรง จากความกังวลสถานการณ์ตึงเครียดระหว่างสหรัฐฯ กับอิหร่านที่อาจเปิดศึกทำสงครามกัน…นั่นอาจเป็นคำตอบที่ถูกแค่ส่วนหนึ่ง แต่ไม่ใช่ทั้งหมด
เพราะอีกตัวการสำคัญมาจากการที่สำนักงานประกันสังคม ประกาศปรับลดการเหมาจ่ายค่าบริการทางการแพทย์สำหรับโรคที่มีค่าใช้จ่ายสูง (Adjusted RW ไม่ต่ำกว่า 2) สำหรับการรักษาในไตรมาส 4/2562 โดยลดจาก 12,800 บาทต่อ RW เป็น 7,100 บาทต่อ RW เนื่องจากงบประมาณไม่เพียงพอ
ส่งผลให้กลุ่มโรงพยาบาลที่เน้นคนไข้ประกันสังคม ต้องตั้งสำรองพิเศษเพิ่มในไตรมาส 4/2562 เช่น ประเมินว่า BCH ต้องตั้งสำรอง 55-60 ล้านบาท ซึ่งน่าจะกระทบต่อกำไรปี 2562 ถึง 4% ส่วน CHG ต้องตั้งสำรอง 25-30 ล้านบาท กระทบต่อกำไรปี 2562 ประมาณ 4%
นั่นอาจทำให้งบปี 2562 ของกลุ่มโรงพยาบาลที่เน้นคนไข้ประกันสังคมอาจไม่สดใสซาบซ่าอย่างที่คาดหวังเอาไว้กลายเป็นอุบัติเหตุกำไรซะงั้น…
ทำให้นักลงทุนพากันเทหุ้นกลุ่มโรงพยาบาล…ขายทิ้งแบบไม่ยั้งมืออย่างที่เห็น
แต่บอกเลยว่า เหตุการณ์แบบนี้ไม่ได้เพิ่งเกิดครั้งแรกไตรมาส 4/2560 เคยมีการลดอัตราจาก 12,800 บาทต่อ RW เป็น 10,200 บาทต่อ RW และไตรมาส 4/2561 ลดจาก 12,800 บาทต่อ RW เป็น 8,100 บาทต่อ RW มาแล้ว
นั่นแปลว่า ในอนาคตก็อาจเกิดเหตุการณ์ลักษณะนี้ได้อีกสินะ…
แต่ว่ากันว่าผลกระทบจากเหตุการณ์นี้เป็นช่วงสั้น ๆ จะไม่ลากยาว…ก็พอเบาใจได้หน่อย
วานนี้ (7 ม.ค.) จึงเริ่มเห็นราคาหุ้นกลุ่มโรงพยาบาลดีดกลับมา โดย BCH ปิดตลาดที่ระดับ 15.90 บาท ปรับเพิ่มขึ้น 5.30% ด้วยมูลค่าการซื้อขาย 703 ล้านบาท ส่วน CHG ปิดตลาดที่ระดับ 2.48 บาท ปรับเพิ่มขึ้น 3.33% ด้วยมูลค่าการซื้อขาย 283 ล้านบาท ฟาก EKH ปิดตลาดที่ระดับ 6.60 บาท ปรับเพิ่มขึ้น 0.76% ด้วยมูลค่าการซื้อขาย 5 ล้านบาท
RJH ปิดตลาดที่ระดับ 24.80 บาท ปรับเพิ่มขึ้น 1.64% ด้วยมูลค่าการซื้อขาย 7.2 ล้านบาท ส่วน LPH ปิดตลาดที่ระดับ 4.78 บาท ปรับลดลง 0.42% ด้วยมูลค่าการซื้อขาย 0.57 ล้านบาท
จะว่าไปหุ้นกลุ่มโรงพยาบาลที่เน้นคนไข้ประกันสังคมยังมีปัจจัยบวกเรื่องการปรับเพิ่มค่ารายหัวประกันสังคม 10-12% ที่รออยู่
แต่น่าเสียดายที่ถึงวันนี้ยังไม่มีรายละเอียดที่ชัดเจน
ก็คงต้องร้องเพลงรอกันต่อไป…
…อิ อิ อิ…